Itt az első Villányi RozéMaraton
A Villányi borvidék szívében új fesztivált rendeznek széleskörű összefogással a villányi borászok, a civilek és a helyi önkormányzat. A Vörösborfesztiválról jól ismert városban most egy nyári érdekességgel rukkolnak elő.
A Villányi RozéMaraton, avagy száz hosszúlépés Villányban, 2011. július 15-16-án, pénteken és szombaton várja a nyár és a hűs rozé szerelmeseit. A legfrissebb, fiatalos hangvételű fesztiválon a Villányi borvidék borászai egy helyen, a forgalomtól elzárt villányi pincesor felső részén mérik majd a nyár egyik legüdítőbb italát, a villányi rozét.
A hangulatot emeli az a futóverseny, ahol nem csak a gyorsaságot, de a „legrozébb” kinézetet is díjazni fogják. A ritmusos, pezsgő programokon minden korosztályra számítanak. A forró nyarat és a felfokozott hangulatot az egyre népszerűbb rozéfröccsel, a kisebbek esetében málnaszörppel hűsítik.
A rozéstandokon az alábbi pincészetek csatlakoztak: Agancsos Pincészet, Bock Pincészet, Gere Attila Pincészete, Gere Tamás és Zsolt Pincészete, Keller Pincészet, Mokos Családi Pincészet, Polgár Pincészet, Sauska Pincészet, Vylyan Szőlőbirtok és Pincészet és még további borászok.
Info: • http://villanyiborvidek.hu/hu/programok/308_villanyi-rozemaraton